## Pravilnik o registru umjetničkih organizacija

### NN 53/1996 (3.7.1996.), Pravilnik o registru umjetničkih organizacija

# **MINISTARSTVO KULTURE**

Na temelju članka 15. stavka 2. Zakona o pravima samostalnih umjetnika
i poticanju kulturnog i umjetničkog stvaralaštva ("Narodne novine", br.
42/96) ministar kulture donosi

## **PRAVILNIK**

### **O REGISTRU UMJETNIČKIH ORGANIZACIJA**

Članak 1.

Ovim Pravilnikom određuje se sadržaj i način vođenja Registra umjetničkih
organizacija (u daljnjem tekstu: Registar) prema odredbama Zakona o pravima
samostalnih umjetnika i poticanju umjetničkog stvaralaštva ("Narodne novine",
br. 43/96, u daljnjem tekstu: Zakon).

Članak 2.

Zahtjev za upis u Registar podnosi osnivač umjetničke organizacije,
odnosno onaj od osnivača kojega ovlaste ostali.

Članak 3.

Zahtjevu za upis u Registar podnositelj zahtjeva prilaže: odluku o osnivanju
umjetničke organizacije, statut umjetničke organizacije, ugovor iz članka
13. stavka 3. Zakona, ako je takav ugovor sklopljen, popis osnivača i članova
umjetničke organizacije s njihovim osobnim podacima (ime i prezime, adresa
i jedinstveni matični broj građana) i potpisima ovjerenim od javnog bilježnika,
potvrdu odgovarajuće umjetničke strukovne udruge da su umjetnici, ime i
prezime odgovorne osobe u umjetničkoj organizaciji i popis osoba ovlaštenih
za zastupanje umjetničke organizacije.

Radne zajednice samostalnih umjetnika koje prema članku 23. stavku 1.
Zakona nastavljaju s radom kao umjetničke organizacije, zahtjevu za upis
prilažu: odluku o podnošenju zahtjeva za upis umjetničke organizacije u
Registar, pravni akt kojim je osnovana radna zajednica, a ako je došlo
do promjene tog pravnog akta i odluku o promjeni, rješenje nadležnog upravnog
tijela temeljem kojeg je radna zajednica bila upisana u odgovarajući registar,
popis osnivača i članova umjetničke organizacije s njihovim osobnim podacima
(ime i prezime, adresa i jedinstveni matični broj građana) i potpisima,
ime i prezime odgovorne osobe u umjetničkoj organizaciji i popis osoba
ovlaštenih za zastupanje umjetničke organizacije.

Prilozi uz zahtjev podnose se u dva primjerka.

Članak 4.

Prilikom prijave promjena u umjetničkoj organizaciji prema članku 17.
Zakona, umjetnička organizacija dostavlja pravni akt koji je promijenjen,
te promjene njezina članstva, ako su nastale, s potrebitim podacima.

Prilozi uz prijavu promjene podnose se u dva primjerka.

Članak 5.

Registar se vodi u posebnoj, uvezanoj knjizi s numeriranim stranicama
(upisnim listovima).

Sastavni dio Registra čini i abecedni popis (Imenik) registriranih umjetničkih
organizacija, koji se vodi odvojeno i koji sadrži naziv umjetničke organizacije,
njezino sjedište, registarski broj i datum registracije, te priloge podnesene
uz zahtjev za registraciju umjetničke organizacije ili uz prijavu za promjenu
u umjetničkoj organizaciji, koji prilozi čine zbirku isprava.

Registarski broj je redni broj upisa u godini u kojoj je umjetnička
organizacija prvi puta upisana u Registar i sastoji se od oznake UO i rednog
broja upisa odvojenih kosom crtom.

Kasnijim upisima promjena ne mijenja se registarski broj umjetničke
organizacije.

Prilikom kasnijih upisa popunjava se cijeli upisni list s novim podacima,
kao i onima koji se ne mijenjaju, te na taj list upisuje registarski broj
s podbrojem koji se upisuje iza rednog broja odvojen crticom, redom promjena
koje se upisuju.

U upisni list upisuje se, u rubrici Kasniji upisi, i rješenje o prestanku
umjetničke organizacije kojim je određeno njezino brisanje iz Registra.

Za svaku upisanu umjetničku organizaciju vodi se zbirka isprava. Prilozi
koji čine zbirku isprava stavljaju se u poseban omot. Na omotu se upisuje
registarski broj umjetničke organizacije s podbrojem upisa promjena.

Članak 6.

Upisni list sadrži:

- broj i datum rješenja o upisu umjetničke organizacije u Registar,

- naziv umjetničke organizacije,

- registarski broj umjetničke organizacije i podbrojevi upisa promjena,

- umjetničko područje kojim se umjetnička organizacija bavi,

- sjedište umjetničke organizacije,

- ime i prezime i jedinstveni matični broj odgovorne osobe,

- ime i prezime i jedinstveni matični broj osoba ovlaštenih za zastupanje,

- podatke o svim kasnijim upisima promjena u umjetničkoj organizaciji,

- datum upisa, potpis osobe koja je izvršila upis i službeni pečat.

Upisni list ima izgled propisan tiskanicom koja je sastavni dio ovoga
Pravilnika.

Članak 7.

Upis ili brisanje iz Registra obavljaju se na temelju rješenja.

Članak 8.

Nakon upisa u Registar, umjetničkoj se organizaciji izdaje izvod iz
Registra, te ovjereni primjerak odluke o osnivanju i statuta umjetničke
organizacije.

Nakon svake promjene odluke o osnivanju i statuta, ovjerava se pročišćeni
tekst tih akata.

Članak 9.

Registar umjetničkih organizacija, zajedno sa zbirkom isprava pristupačan
je svim zainteresiranim osobama, koje mogu zatražiti i izvod iz tog Registra.
Osobe koje za to imaju pravni interes mogu zatražiti i stare izvode iz
Registra.

Članak 10.

Ovaj Pravilnik stupa na snagu osmog dana od dana objave u "Narodnim
novinama".

Klasa: 612-01/96-01-144

Urbroj: 532-03-3/1-96-01

Zagreb, 1. srpnja 1996.

Ministar

**mr. Božo Biškupić,** v. r.

![](dodatni/364875.gif)

Pravilnik, NN 53/1996-996